Broj: 711-I-1324-M-189/22-02-21

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić Ileković i Tatijane Vučetić, kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznika Petra Ježine,** **direktora trgovačkog društva MURTELA društvo s ograničenom odgovornošću za komunalne djelatnosti,** za davanjem mišljenja Povjerenstva,na 170. sjednici, održanoj dana 06. svibnja 2022.g., daje sljedeće

**MIŠLJENJE**

1. **Na temelju članka 18. stavka 2. ZSSI-a,** **obveznik Petar Ježina može obnašati dužnost** **direktora trgovačkog društva** **MURTELA društvo s ograničenom odgovornošću za komunalne djelatnost te istodobno obavljati funkciju** **člana Upravnog vijeća Lučke uprave Šibensko-kninske županije, koja je proglašena pravnom osobom od posebnog interesa za Šibensko-kninsku županiju, ako već ne obavlja funkciju člana upravnog vijeća u dvije ustanove od posebnog interesa, ali istu može obavljati bez prava na naknadu u toj ulozi, osim prava na naknadu putnih i drugih opravdanih troškova.**
2. **Upućuje se obveznik da članstvo u upravnom vijeću ustanove iz članka I. prijavi u Imovinskoj kartici, pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“.**

Obrazloženje

Zahtjev za davanjem mišljenja Povjerenstva podnio je Petar Ježina direktor trgovačkog društva MURTELA društvo s ograničenom odgovornošću za komunalne djelatnost. U Povjerenstvu je zahtjev zaprimljen 08. travnja 2022. pod poslovnim brojem 711-U-4098-M-189/22-01-5, povodom kojeg se vodi predmet broj M-189/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u Registar nadležnog Trgovačkog suda utvrđeno je da je jedini osnivač/član trgovačkog društva MURTELA društvo s ograničenom odgovornošću za komunalne djelatnosti Općina Murter te je stoga je Petar Ježina povodom obnašanja dužnosti direktora navedenog trgovačkog društava dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako su ukladno čl. 3. obveznici ZZSSI-a i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Navodi da sukladno članku 13. Izjave o osnivanju Upravu Murtele d.o.o. (komunalno trgovačko društvo u vlasništvu Općine Murter-Kornati) čini jedan do dva člana koji zastupaju društvo, te da je on kao direktor član Uprave istog trgovačkog društva i obveznik ZSSI-a.

Obveznik u zahtjevu nadalje navodi da je dana 21. ožujka 2022. godine imenovan u Upravno vijeće Lučke upraveŠibensko-kninske županije kao predstavnik Šibensko-kninske županije na mandat od 4 godine te da je upravno vijeće tijelo Lučke uprave, sukladno čl. 76. Zakonu o pomorskom dobru i morskim lukama („Narodne novine“, broj 158/03., 100/04., 141/06., 38/09., 123/11., 56/16. i, 98/19).

Obveznk traži mišljenje Povjerenstva je li kao obveznik ZSSI-a, odnosno direktor Murtele d.o.o. (komunalno društvo u vlasništvu Općine Murter-Kornati) smije biti član Upravnog vijeće Lučke uprave Šibensko-kninske županije, kao predstavnik Šibensko-kninske županije s mandatom od 4 godine te, obzirom da je predviđena naknada za rad u Upravnom vijeću, smije li primati naknadu za rad za obavljanje navedene funkcije.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Prema članku 18. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Odlukom od 12. prosinca 2013. predstavničko tijelo Šibensko-kninske županije donijelo je odluku o utvrđivanju pravnih osoba od posebnog interesa za Šibensko-kninsku županiju („Službeni vjesnik Šibensko-kninske županije“, broj 12/13.) utvrđeno da je Lučka uprava Šibensko-kninske županije ustanova od posebnog interesa za Šibensko-kninsku županiju, te stoga obveznik Petar Ježina, može za vrijeme obnašanja navedene dužnosti obavljati funkciju člana upravnog vijeća navedene ustanove, ukoliko već prethodno nije član upravnog vijeća dviju ustanova od posebnog interesa te bez prava pravo na naknadu u toj ulozi, osim prava na naknadu putnih i drugih opravdanih troškova.

Upućuje se obveznik da članstvo u upravnom vijeću navedene ustanove prijavi u imovinskoj kartici, pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Petar Ježina, elektroničkom dostavom
2. Objava na internetskoj stranici Povjerenstva
3. Pismohrana